Papersnake/gushiwen huggingface dataset:
百雀图为余通政可才赋
陈琏（明代）

码碯坡前冬雪晴，琅玕竹外梅梢横。晓来群雀喜翔集，或斗或啄兼和鸣。

其中一鸟与众异，洁白翎毛雪霜似。长养初蒙卵翼恩，冲飞原有云霄志。

伊谁笔法妙入神，缣素写来能迫真。况兼景物更奇绝，生意满前诚可人。

良工旧说黄筌辈，熟玩斯图亦云最。宝绘之堂迹已陈，对此令人增慷慨。
郊外
文同（宋代）

城市压尘土，高原聊振衣。晚云多浅碧，秋树半深绯。

江气杂轻霭，山光明落晖。因成求好景，更就野桥归。
子夜歌·三更月
贺铸（宋代）

三更月，中庭恰照梨花雪。梨花雪，不胜凄断，杜鹃啼血。
王孙何许音尘绝，柔桑陌上吞声别。吞声别，陇头流水，替人呜咽。
李伯纪丞相挽诗
赵令衿（宋代）

鲸路心犹望，龙门迹已荒。
楼成上霄汉，书拟奏明光。
贱子无贤誉，先生独荐扬。
凛然生气在，谁谓哲人亡。
次韵赵表之道中见梅之作二首
李弥逊（宋代）

不是先争特特开，只缘沙际欲春回。
赞颂浪起空华想，一夜归心着梦催。
合肥书怀
朱服（宋代）

历尽风波老境侵，一麾重寄蜀山阴。时清不复崇诗禁，更向淮西续旧吟。
宫词 其一二二
花蕊夫人徐氏（唐代）

新翻酒令著词章，侍宴初闻忆却忙。宣使近臣传赐本，书家院里遍抄将。
汉宫春（春苑赏牡丹）
汪元量（宋代）

玉砌雕栏。见吴宫西子，一笑嫣然。舞困人间半亸，艳粉争妍。珠帘尽卷，看人间、金屋神仙。歌队里，霞裾袅娜，百般娇态堪怜。

别有一枝仙种，更同山并蒂，来奉君筵。猩蜃若教解语，曲谱应传。柘黄独步，昼笼晴，锦幄张天。试剪插，金瓶千朵，醉时细看婵娟。
独愁
李崇嗣（唐代）

闻道成都酒，无钱亦可求。不知将几斗，销得此来愁。
答韩持国芙蓉堂二首
王安石（宋代）

投老归来一幅巾，尚私荣禄备藩臣。
芙蓉堂下疏秋水，且与龟鱼作主人。
梁明府茅冈杂咏 其三 桔槔庑
李云龙（明代）

篱落紫烟明，东风动新绿。不用费机心，今年春雨足。
与李全交诗（全交，监察御史）
石惠泰（唐代）

御史非常任，参军不久居。待君迁转后，此职还到余。
二月十三夕月同李兴韬散步溪上
罗宁默（清代）

怜兹寒光内，犹是汉时月。笼堤竹万梢，层影漾高洁。

青溪澹欲无，坐久遥烟发。花香度平楚，人语出木末。

斯时正洗心，选意别幽豁。
和倪敦复 其二
徐积（宋代）

县令醉时花满睫，县令卧时云满榻。其时北面竹轩凉，雨声霎满风飒飒。

美人争唱醒酒歌，湿透红绡声未匝。玉容沃以沉香水，瑶槃冻屑珠玑杂。

魂梦适从何处来，帐中犹把浮云踏。自说骑鸾向阆风，到时玉洞诸仙合。

只被桃花迷杀人，行顾瑶关忽双阖。枕上犹能走笔吟，累累吐出珠千蛤。

压倒唐时白与元，两翁相顾如何答。
送除景说归三衢
高斯得（宋代）

秋风吐商气，庭树慽以飞。
美人悼时节，去意不可鞿。
朋阴傲排荡，晨光弄熹微。
灵修岂敢怨，浩荡终难依。
岐分蹈一失，决此存亡机。
僵株擢新稊，倏忽成十围。
阳阸人所愿，苍天讵能违。
蹇予於夫子，亮节深所希。
取舍既共是，排拫亦同非。
岂伊桐江上，裴回送将归。
时危抱深感，人远伤遐睎。
国家福未艾，祖宗临孔威。
愿子崇明德，桑榆借光辉。
扇影词三十八章 其十六
姚燮（清代）

织蕊梳花愿已违，宫声颠倒十三徽。不听落叶回风曲，犹道江南燕尚飞。
送觉藏主归华藏
释居简（宋代）

遁庵胸次太湖宽，偃岳旋岚鼓不湍。老手惯曾谙水脉，也须观水又观澜。
艳阳祠（三首。效唐人体）
宋濂（明代）

九子金铃出九龙，流苏杂彩蹙芙蓉。
东风不管花无力，吹满昭阳第一宫。
拟赵嘏昔昔盐二十首 其五 前年过代北
王昌麟（清代）

代郡风霜重，前年暂驻帷。裳沾西望涕，缄寄北征诗。

陇水沙飞处，常山日隐时。古来伤别地，旷览足相思。
玉龙图
虞集（宋代）

贝阙澄澄海月生，水晶帘影接空明。鲛绡剪得霓裳就，却拥冰髯上太清。
州宅十二咏 四贤堂
王十朋（宋代）

谁品鄱阳守，四人贤不知。如何尧舜世，能使野无遗。
和唐韦相国盛山十二咏 其四 梅溪
韦骧（宋代）

清影笼寒水，幽香逐晚风。和羹人已远，溪上自芳丛。
晨起看山饮酒
陆游（宋代）

爱山入骨髓，嗜酒在膏肓。
跌宕风烟外，歌呼麴蘖傍。
虚窗天柱晓，小瓮橐泉香。
垂老叨微禄，无忙。
游小金山
李时郁（明代）

梦入虎溪东，宛然见远公。云边思驭鹤，天外忆飞鸿。

不启琅函秘，无由误法通。禅心不可得，秋月湛波中。
会仙峰
陈岩（宋代）

仙袂飘飘拂翠巅，知微来此宴群仙。
人间风雨山间月，始信仙家别有天。
琴操十一首 其十一 王子乔
胡应麟（明代）

王子乔，玉笙霞佩长飘飖。王子乔，玉笙霞佩长飘飖。

下游来，王子乔。缑山万桃花，白日行逍遥。倏忽上浮云，腾身还九霄。

足蹑一双凫，虚空以游遨。顾视世间人，勿复劳相招。

蓬莱之水清且浅，金银楼殿一何岧峣。三神之山连巨鳌。

仙圣亿万计，骖鸾跨凤纷纷而来朝。苍龙为我车，乌鹊为我桥。

道逢王方平，拍手弹云璈。麻姑十八九，红颜发垂腰。

要我擘麟脯，进药长生瓢。顾视世间人，勿复劳相招。

今上神圣，海晏河清，曷不跨双凫，来觐汉家朝。凝图奉箓，寿与天迢遥。

下游来，王子乔。
送升之南宫
姜特立（宋代）

银袍金带吾家有，黄榜青衫未有人。此去须君立门户，桂林先折一枝春。
西江月
吴淑虎（宋代）

门被五王德泽，家承七帝恩光。古今富贵迥无双。多少公卿将相。

久蕴腾空气宇，行看平步岩廊。更祈王母寿而康。真个人间天上。
颐轩诗六首 其三
黄庭坚（宋代）

无外一精明，六合同出自。公能知本源，佛亦不相似。
水调歌头（利路杨宪熹生日）
魏了翁（宋代）

岁岁为公寿，著语不能新。自公持节北去，我亦有遐征。坐我碧瑶洞府，被我石楠嘉荫，冰柱向人清。待屈西风指，王事有期程。

我尝闻，由汉水，达河津。痴牛呆女会处，应有泛槎人。便向汉川东畔，直透银河左界，去上白云京。袖有传婿研，我欲丐余芬。
乙亥九月九日纪事诗四首 其三
金朝觐（清代）

秋风落叶感星霜，辜负韶光春梦长。砚北随兄供笔墨，厨东呼嫂问羹汤。

劫当桓景都归命，礼据檀弓可勿殇。他日登高临眺处，天涯布奠一倾觞。
人日六言五首
王迈（宋代）

六经桑麻谷粟，诸子绮縠奇珍。
常常灌溉胸次，久久功用入神。
新乐府 司天台 引古以儆今也
白居易（唐代）

司天台，仰观俯察天人际。羲和死来职事废，官不求贤空取艺。

昔闻西汉元成间，上陵下替谪见天。北辰微闇少光色，四星煌煌如火赤。

耀芒动角射三台，上台半灭中台坼。是时非无太史官，眼见心知不敢言。

明朝趋入明光殿，唯奏庆云寿星见。天文时变两如斯，九重天子不得知。

不得知，安用台高百尺为。
荫榆书屋作荫榆书屋南苑旧行宫内曩时读书舍也佳荫满庭绿窗半榻邈然有怀率尔成章
弘历（清代）

我昔读书时，对榆写襟怀。我来读书舍，榆树依然佳。

何人手种植，绿阴满空阶。抚兹重盘桓，不肯易以槐。

春风韵谡谡，秋月影皑皑。罨窗纱绿绿，栖鸟鸣喈喈。

占此书屋幽，安得常汝皆。
偈颂一百三十六首
释惟一（宋代）

此事没譊讹，人人不柰何。
柰何不得处，合眼跳黄河。
跳得后如何，元来佛法苦无多。
余藏书颇富日多残脱今岁苦雨有事装潢云屏韩公以法糊见示赋而谢之
张萱（明代）

自叹书连屋，生涯不值钱。案萤乾欲死，简蠹饱犹眠。

甲乙呼儿检，缥缈次第诠。青泥传秘诀，不用续韦编。
玉刀
毕仲游（宋代）

镜台杵臼昔尝有，何人更以玉为刀。已觉空堂走魑魅，却缄虹气授儿曹。
泛舟潏水君俞用韩泛南溪韵作诗三首遂和
李复（宋代）

出城泛南溪，朝暮可往返。
东西韦杜间，尺五天不远。
舟转皇陂韦，岸带青龙坂。
夷犹一篙足，不待双絙挽。
回临市桥舣，走就僧居饭。
面山高阁重，入门苍松偃。
黯黯雨意来，苍苍野色晚。
更欲穷上方，理屦惭尚蹇。
司空赠太傅康国韩公挽辞五首
苏颂（宋代）

六纪增年福未涯，三公归第宠频加。
达逢雨木官虽怕，贤值辰年梦已嗟。
中祀牲牢开祖道，太常铙吹送灵车。
伤心前月登门后，临别殷勤贶手华。
哭江西处士陈陶
方干（唐代）

寿尽天年命不通，钓溪吟月便成翁。
虽云挂剑来坟上，亦恐藏书在壁中。
巢父精灵归大夜，客儿才调振遗风。
南华至理须齐物，生死即应无异同。
过朝阳洞遂登朝阳绝顶 其一
戴亨（清代）

洞口朝阳寺，山坳日色曛。佛天开鬼斧，石窟护神云。

偶结林泉侣，高瞻鹳鹤群。探奇聊憩息，峰顶望氤氲。
连雪不已复作绝句咏之及六而止殆未免不愁冻
赵蕃（宋代）

不假丹青手，居成水墨图。
莫嗟玄尚白，靡叹粪难污。
和惟晤师游鹤林寺寄颖长老
苏颂（宋代）

黄鹄山前古梵宫，参差楼殿倚岩中。
群峰重叠围松径，三伏嬉游爱竹风。
牛首禅宗怀马素，襄阳耆旧忆庞翁。
长思胜会真幽适，谁使句婴不与同。
归乡二首 其一
姜特立（宋代）

忆昔东坡老，曾吟陌上花。我今归故里，卉木正光华。
信州溪岸夜吟作
韦庄（唐代）

夜倚临溪店，怀乡独苦吟。月当山顶出，星倚水湄沈。

雾气渔灯冷，钟声谷寺深。一城人悄悄，琪树宿仙禽。
洪元慎行业赞集王右军书帖赞
岳珂（宋代）

天津织女琼为梭，的皪八体辉明河。云章玉字炯不磨，一洗秦籀麾周科。

人世剪割同绮罗，百衲尚可睨伐柯。告身莫易矧换鹅，浙江轰豗老伏波。

龙象骇慄严撝诃，玉函金钥神畀珂。一洗海岳遗恨多，千岩唐晋春嵯峨。
题张若澄山水十二幅 其一 翠微深坞
弘历（清代）

好是足山兼足水，自然宜画也宜诗。翠微深处凡尘隔，不必探幽更别移。
除夕
杨鸾（唐代）

除夕亲帏远，天街露气清。谁家今夜酒，不动故乡情。

脱手成畴昔，间关怀友生。巡檐看北斗，迢递接秦城。
送刘学士守衡阳兼还故里
宋祁（宋代）

名帖唐家十二时，囊封自乞阮咸麾。
三行牛酒过乡墅，九向云山驻使旗。
兰露夕薰欢洁膳，桂风秋遣怨丛枝。
不应晚计还台约，紫掖深沈伫演辞。
送林上人归永嘉旧居
齐己（唐代）

东越常悬思，山门在永嘉。秋光浮楚水，帆影背长沙。

城黑天台雨，村明海峤霞。时寻谢公迹，春草有瑶花。
送广利大师东归
吴融（唐代）

紫殿久沾恩，东归过海门。浮荣知是梦，轻别肯销魂。

明发先晨鸟，寒栖入暝猿。蕺山如重到，应老旧云根。
寄邓升仲作四首 其二
黎邦琛（明代）

五载寒灯对掩扉，烟花风月几曾离。那堪动隔经旬别，泪尽南窗苦竹枝。
吊厓山
何士域（明代）

惆怅南浮日，乾坤却浪然。江湖无死所，陵庙有生年。

转战功何在，濒危志益坚。悠悠千载恨，杜宇泣荒烟。
奉和圣制次琼岳应制
韦济（唐代）

陆海披晴雪，千旗猎早阳。岳临秦路险，河绕汉垣长。

行漏通鳷鹊，离宫接建章。都门信宿近，歌舞从周王。
题浯溪
胡寅（宋代）

戎马胡为践神京，翠华东巡朝太清。
扶桑大明涌少海，虎符百万屯云兴。
皇威意无穷发北，老傅坐筹自巾帼。
谋臣猛将俄解体，吹入胡笳一萧瑟。
寒南莽莽多穹庐，塞雁年年不系书。
回首朔云清泪满，伤心玉坐碧苔虚。
中兴圣主宣光类，群材合沓风云会。
会稽甲楯今几时，於铄王师尚时晦。
最喜肃侯开肃宗，不谓晨昏急近功。
竟使大唐宏业坠，丰碑有愧昭无穷。
徙倚碑前三太息，江水东流岂终极。
颂声谐激不为难，君王早访平戎策。
题陈思复喜白发诗卷
陈镒（明代）

高人大隐餋修龄，喜见年来白发生。种种尽从头上满，星星渐向镜中明。

不缘忧事添千丈，只为看诗益几茎。一任■鬙飒垂领，居闲幸免着尘缨。
书情寄从弟□州长史昭 【都者换分】
李白（唐代）

自笑客行久，我行定几时。绿杨已可折，攀取最长枝。
翩翩弄春色，延伫寄相思。谁言贵此物，意愿重琼蕤。
昨梦见惠连，朝吟谢公诗。东风引碧草，不觉生华池。
临玩忽云夕，杜鹃夜鸣悲。怀君芳岁歇，庭树落红滋。
阳华夫人词
李复（宋代）

阳华少人人，飞香度青冥。
轻明弄余妍，疏云含晓星。
粲然启玉齿，流电交回荧。
立久忽飘去，暮山风泠泠。
题洪阳洞
柳交（宋代）

洞口春归草木长，洞中流水薜萝香。真仙鹤驭今何处，应共白云朝帝乡。
题崔氏所藏豫章吴彦英岁寒三友图
石宝（明代）

孝芬家藏三友图，峥嵘相照冰雪孤。豫章名墨出道子，挥毫扫素能如此。

当轩一见毛骨竦，已觉足踏空山里。朔风如刀铲丘垤，阴崖一夜玄冰裂。

万壑千岩惨不舒，菑翳塞涂桑檿折。磥砢独有松凌风，疏篁亦与梅花同。

铁肝石胆可沥视，不独能显还能穷。大夫森森气千尺，䘙武流风映淇澳。

谁言处士盗虚名，林逋老去清如玉。忆昔东风繁盛时，妖红靓绿斗春姿。

桃花柳花各驰骋，笑人冷落颦栖迟。富贵徒知轻澹泊，宁知世态终摇落。

万种豪华一夕尽，谁人颜色还如昨。天王昨夜召匠氏，玉帛待献明堂里。

榱桷如云匝地垂，隆然巨栋中天起。伶伦奏乐来鸣凤，调珍列鼎庖人送。

笙箫晓入轩辕庭，和羹夜落高宗梦。嗟哉迟速有命奚可诬，丈夫未遇聊踌蹰。

知我岂无鲍叔义，国士亦有睢阳须。贞心劲节可相保，荣辱背弃非吾徒。

君不见今人但知暖胜寒，多少人家爱牡丹。洛阳丹青布天下，我看君画心独欢。
人日和同院 其一
李正民（宋代）

层冰积雪已经旬，霁色初欣日在人。一岁暗添身渐老，百篇赓和笔如神。

金花柏叶聊图醉，车柳舟刍漫逐贫。苦恨郊原芳意晚，预期联骑去寻春。
好事近（代人书扇）
杨冠卿（宋代）

晚起倦梳妆，斜压翠鬟云鬓。手捻花枝辄笑，问青鸾音信。

绣帘慵卷玉钩垂，风篁奏余韵。灯火黄昏院落，报雕鞍人近。
枫岭
朱圭（清代）

大竿与枫岭，名异实不殊。川原甫夷旷，再束尤嵚岖。

攀登二百甫，天半郁以舒。复上羾椽栾，历历摩星榆。

岩疆划闽浙，居保从无诸。阴阳异凉燠，悬派分注趋。

老僧涅槃竟，谁为装蜕躯。俛首兀不化，过客三叹吁。

菩提本非树，何事标枯株。蜂涌岭头泉，逝者如斯夫。
题庸斋
袁燮（宋代）

人生一世间，当为一世杰。
琐琐混常流，有愧古明哲。
努力求至道，毫发无差别。
伟哉平常心，光明配日月。
浣溪沙
徐俯（宋代）

章水何如颍水清。江山明秀发诗情。七言还我是长城。

小小钿诗开宝靥，纤纤玉笋见云英。十千名酒十分倾。
雨后游岳麓山
郑先朴（清代）

微雨如膏沐，妆成岳麓春。碧沾枫叶嫩，红湿野花新。

帆影辞家客，书声闭户人。自卑亭畔路，游眺几逡巡。
乌栖曲四首 其三
萧绎（南北朝）

交龙成锦斗凤纹，芙蓉为带石榴裙。日下城南两相望，月没参横掩罗帐。
南歌子·家里逢重九
王迈（宋代）

家里逢重九，新篘熟浊醪。弟兄乘兴共登高。右手茱杯、左手笑持螯。官里逢重九，归心切大刀。美人痛饮读离骚。因感秋英、饷我菊花糕。
新笋
齐己（唐代）

乱迸苔钱破，参差出小栏。层层离锦箨，节节露琅玕.

直上心终劲，四垂烟渐宽。欲知含古律，试剪凤箫看。
经马镇西宅（一作马镇西故第）
许浑（唐代）

将军久已没，行客自兴哀。功业山长在，繁华水不回。

乱藤侵废井，荒菊上丛台。借问此中事，几家歌舞来。
鲁望以躬掇野蔬兼示雅什，用以酬谢
皮日休（唐代）

杖擿春烟暖向阳，烦君为我致盈筐。深挑乍见牛唇液，

细掐徐闻鼠耳香。紫甲采从泉脉畔，翠牙搜自石根傍。

雕胡饭熟bu餬软，不是高人不合尝。
遣怀
释绍嵩（宋代）

巡礼诸方遍，无心问世缘。
东西南北路，一十二三年。
夜色临城月，猿声隔树烟。
坐来幽兴在，对景觅诗联。
后天易吟三十首
方回（元代）

亨嘉谁不愿，贞固士之常。
乾体充刚健，刊爻认直方。
松鹤
元稹（唐代）

渚宫本坳下，佛庙有台阁。台下三四松，低昂势前却。

是时晴景丽，松梢残雪薄。日色相玲珑，纤云映罗幕。

逡巡九霄外，似振风中铎。渐见尺帛光，孤飞唳空鹤。

裴回耀霜雪，顾慕下寥廓。蹋动樛盘枝，龙蛇互跳跃。

俯瞰九江水，旁瞻万里壑。无心眄乌鸢，有字悲城郭。

清角已沉绝，虞韶亦冥寞。鶱翻勿重留，幸及钧天作。
汉阳渡
易士达（宋代）

跃马来游汉水春，一杯聊买醮诗神。
茫茫鹦鹉洲边渡，尺素谁能寄锦鳞。
七夕宴集楝花书屋闻歌有作
朱景英（清代）

大海潮声沓，明河夜气幽。远游轻过鸟，独处寂牵牛。

兴博传觞胜，怀增顾曲愁。更深犹促坐，为惜客中秋。
画堂春 题《合欢图》
司马锡朋（清代）

谁拈红豆擅风骚。画阑风细声娇。潇湘翠管紫檀槽。

分付双乔。

试听塞鸿徐引，更看彩凤频挑。参差玉笋小樱桃。

一样魂消。
木兰诗
乐府诗集（南北朝）

唧唧复唧唧，木兰当户织。不闻机杼声，唯闻女叹息。(唯 一作：惟)

问女何所思，问女何所忆。女亦无所思，女亦无所忆。昨夜见军帖，可汗大点兵，军书十二卷，卷卷有爷名。阿爷无大儿，木兰无长兄，愿为市鞍马，从此替爷征。

东市买骏马，西市买鞍鞯，南市买辔头，北市买长鞭。旦辞爷娘去，暮宿黄河边，不闻爷娘唤女声，但闻黄河流水鸣溅溅。旦辞黄河去，暮至黑山头，不闻爷娘唤女声，但闻燕山胡骑鸣啾啾。

万里赴戎机，关山度若飞。朔气传金柝，寒光照铁衣。将军百战死，壮士十年归。

归来见天子，天子坐明堂。策勋十二转，赏赐百千强。可汗问所欲，木兰不用尚书郎，愿驰千里足，送儿还故乡。

爷娘闻女来，出郭相扶将；阿姊闻妹来，当户理红妆；小弟闻姊来，磨刀霍霍向猪羊。开我东阁门，坐我西阁床。脱我战时袍，著我旧时裳。当窗理云鬓，对镜帖花黄。出门看火伴，火伴皆惊忙：同行十二年，不知木兰是女郎。

雄兔脚扑朔，雌兔眼迷离；双兔傍地走，安能辨我是雄雌？
宿平江寺
汪仪凤（宋代）

行尽江东又复西，连天汀草淡烟迷。
回头怅望家何处，云外青山一抹低。
醴泉
章天与（宋代）

和平德化醴泉通，千古濠梁武旧踪。
光闪雪花微动月，影浮璚夜净涵空。
迢迢脉路流无尽，混混源泉出不穷。
满引一瓢更清彻，万年仁寿祝重瞳。
初发瑶湖次宿广溪（别吴十一舅隆八弟）
汤显祖（明代）

病瘦那临镜，清虚欲衣绵。
舂粮三月外，伏枕一秋偏。
吉日将行色，殊方或胜缘。
暑过新雨薄，气逐晚云鲜。
堂上行犹怯，低窗寝似便。
命飘危叶起，相湿死灰然。
君子能无疟，良医幸有全。
月窗催药杵，云户隐书笺。
气弱难扶饯，装轻得漾船。
斑斓垂地泣，葱郁旧茔怜。
故故随摇曳，悠悠独溯沿。
金堤斜照落，瑶水暮风旋。
客梦初移枕，劳歌始扣舷。
外家依广下，中国向穷边。
旴赣江连峡，雷琼海隔天。
沧浪谁莞尔，歧路欲潸然。
星谪郎官远，心知宅相贤。
赋诗耆旧引，樽酒乐人传。
鸠祝人难老，鹏扶尉欲仙。
山川弥望积，丘壑几时专。
秋宿长安韦主簿厅
李洞（唐代）

水木清凉夜直厅，愁人楼上唱寒更。

坐劳同步帘前月，鼠动床头印锁声。
次韵酬李泰叔
沈辽（宋代）

岁寒倚遍甬东楼，喜上江边一叶舟。流转生涯常壁立，飘萧官况信云浮。

欲逢故旧开青眼，先得诗章说白头。纵有一樽聊可饮，正当相对论穷愁。
次韵和石学士见寄十首
宋庠（宋代）

分符怀钥两叨荣，公退宾尊恨独醒。
禊洛赏花都未识，岁寒空爱竹青青。
和谢吏部铁字韵三十四首·纪德十一首
邓肃（宋代）

仕途例皆谄笑耳，随盘方圆无定水。
前年天子思奇才，霜台曾擢古君子。
泛观中外傥非人，发上冲冠聊一嗔。
那顾城狐并社鼠，好恶无私喜怒真。
底事年来迹又绝，笑遁林泉似藏拙。
凭谁去斩佞臣头，请公速铸楚山铁。
九日雨中日光山湖楼
郑孝胥（清代）

江户东趋揭日光，泉飞枫醉及重阳。正从云裹窥山态，却向峰头得水乡。

洛下故人殊缱绻，雨中吟思极苍茫。登高莫动将归感，聊借深杯作道场。
南干水
吕南公（宋代）

清泚南干水，北至白石角。中间所经过，左右恣冲搏。

来当高岸破，去复新田作。洲碛几渊潭，湾涡或垠堮。

余思二十载，更易见已数。唯此磐陀矶，愈漱愈坚确。

不然矶阴地，何足化溪壑。固知制变材，可健不可弱。
遥碧轩作呈使君少隐时欲赴召
陈与义（宋代）

我本山中人，尺一唤起趋埃尘。
君为边城守，作意邀山入窗牖。
朝来爽气如有期，送我凭轩一杯酒。
丈夫已忍猿鹤羞，欲去且复斯须留。
西峰木脱乱鬟拥，东岭烟破修眉浮。
主人爱客山更好，醉里一笑惊蛮州。
丁宁云雨莫作厄，明日青山当送客。
春日杂兴 其十三
方岳（宋代）

冲雨冲泥处处行，物情殊不可诗情。牡丹又是一年过，春事略无三日晴。

先后笋争滕薛长，东西鸥背晋齐盟。山居寂寞谁堪共，杞𦶓菊苗俱可耕。
赠叠山先生
毛直方（宋代）

一襟书传日星悬，湖海声名五十年。
事不求知惟此理，文之未十岂皆天。
人方惊怪欧阳子，我独悲伤鲁仲连。
看镜倚楼秋已暮，风巾霜屦重依然。
邵武李公晦方子佳士也以其祖澹轩先生吕之行
孙应时（宋代）

海内非无士，南中更有公。
一门严礼范，十世笃儒风。
不遇心何愧，虽亡道未穷。
芝兰今鼎盛，天必报阴功。
夜飞鹊（荷花）
张艾（宋代）

霓裳按歌地，凉影参差。还是佩解江湄。沧波正洗袜尘恨，流霞空沁铢衣。盈盈半输笑，向朱阑凝伫，欲诉心期。碧筒唤酒，恐娇娥、来下瑶池。

未许西风吹断，环步障千重，镇护金猊。落晚文禽点镜，分香窃翠，却念幽羁。彩云惊散，暗伤情、不似芳时。待清歌招些，怜心问的，水杳舟移。
题显孝南山寺
孔文仲（宋代）

寻尽城中山，又访江外寺。
兰舟涉澄漪，隼旌入疏翠。
楼台初日升，岩谷宿露坠。
飞泉百禽鸣，怪石万蛇踬。
绝庵皆步登，佳木留客醉。
洞天生书寒，桃源发春意。
烟霞暂深阔，宇宙忽殊异。
海国遇升平，铃斋无俗事。
颍川擅才敏，康乐足情意。
只恐新诗多，镌鑱费年祀。
更漏子·镂金环
杜安世（宋代）

镂金环，连玉珥。颗颗蚌蛤相缀。偎粉面，映莲腮。露浓花正开。冷偎凝，员影重。几度偷期摇动。山枕上，恐人知。摘嫌纤手迟。
兰亭
陆游（宋代）

兰亭绝胜擅吾州，病起身闲得纵游。曲水流觞千古胜，小山丛纵一年秋。

酒酣起舞风前袖，兴尽回桡月下舟。江左诸贤嗟未远，感今怀昔使人愁。
双林逢姚子展 其二
施补华（清代）

剩水残山孰主持，吞声踯躅泪如丝。真成杜老无家别，聊和陶如《乞食》诗。

万户虫沙悲故国，三年薪胆在今时。欃枪痛扫非无日，投笔功名与尔期。
城市山林为玄妙观羽士赋
姚纶（明代）

步入东关一径深，始知城市有山林。黄梁不作尘中梦，白日长閒世外心。

凤载紫箫吹落月，鹤窥香霭听鸣琴。人间只此为蓬岛，何用仙槎海上寻。
感时
宗泽（宋代）

卿士辱多垒，天王愤蒙尘。
御戎要虓将，谋国须隽臣。
百战取封要，未必亡其身。
怀奸废忠义，胡颜以为人。
吁嗟世道衰，大戮加缙绅。
平居事奔竞，梁汴分云屯。
一旦国步艰，四迸如星繁。
辅相已择栖，守令仍逾藩。
冠盖陆西竄，舳舻水南奔。
鄙夫用慨然，策马趋修门。
勤王羞尺柄，悟主期片言。
时来倘云龙，峨冠拜临轩。
逶迤上玉除，造膝伸元元。
措世于泰宁，归来守丘樊。
后殿侍立三首
魏了翁（宋代）

禁城鼓铎晓逢逢，风满衣裾靴满霜。
守得门开骑马入，又同承旨步修廊。
哭万先之
王十朋（宋代）

太学时名重，吾乡德誉崇。才华盍天禄，官职止儒宫。

相国方知愈，诸公竞荐雄。天涯忽闻讣，老泪洒西风。
闻蜀盗已平献馘庙社喜而有述
陆游（宋代）

北伐西征尽圣谟，天声万里慰来苏。
横戈已见吞封豕，徒手何来取短狐。
学士谁陈平蔡雅？将军方上取燕图。
老生自悯归耕久，无地能捐六尺躯！
即事谢公表二绝句
晁说之（宋代）

留君谈笑且从容，白发红尘阿那中。
踉跄行藏莫相笑，枯鱼垂泪恨无从。
题钱南渟生圹
武亿（清代）

白筑蓉城寄此身，达观岂必厌红尘。纵然岁月留人住，马鬣高封不碍人。
崇真观
朱熹（宋代）

磴道千寻风满林，洞门无锁下秋荫。紫台凤去天关远，丹井龙归地轴深。

野老寻真浑有意，道人谢客亦何心。一樽底处酬佳节，俯仰山林慨古今。
临终偈
释慧素（宋代）

昨夜风雷忽尔，露柱生出两指。天明笑倒灯笼，拄杖依前扶起。

拂子𨁝跳过流沙，夺转胡僧一只履。
应天长（次清真韵）
蒋捷（宋代）

柳湖载酒，梅墅赊棋，东风袖里寒色。转眼翠笼池阁，含樱荐莺寒。匆匆过、春是客。弄细雨、昼阴生寂。似琼花、谪下红裳，再返仙籍。

无限倚阑愁，梦断云箫，鹃叫度青壁。漫有戏龙盘□，盈盈住花宅。骄骢马、嘶巷陌。户半掩、堕鞭无迹。但追想，白苎裁缝，灯下初识。
叶赫行
杨宾（清代）

柳条边外九十里，叶赫河头道如砥。荒荒草没两空城，一在山腰一近水。

同行塞上翁，回鞭指故宫。自云叶赫王家子，不与寻常六角同。

地广兵强称大国，老城本在河东北。前代羁縻三百年，累朝赐出黄金勒。

中叶参商兄弟争，操戈没羽伤同室。土地人民自此分，新城更筑南山侧。

臂鹰走马刷烟冈，醉酒徵歌瓦子堂。可怜国事由宫禁，亡却新城旧亦亡。

太祖恩深分左右，一门子姓皆奔走。予父犹能架海青，姓名曾著鹰坊首。

鹰坊本未入鹓班，只在长杨五柞间。天潢一派从龙者，谁识王孙旧日颜。

五六年来行虎脊，经过每见渐渐麦。老死风尘亦有情，能无对此飞魂魄。

吾闻此语独停鞭，相呼搔首问青天。青天青天胡不言，昔之沧海今桑田。
和铁厓《西湖竹枝
严恭（明代）

湖中女儿不解愁，二三荡桨百花洲。
贪看花间双蛱蝶，蜻蜓飞上玉搔头。
次韵汪以南教授美康使君新政因及贱迹四首
方回（元代）

石壁峰前旧泮林，新培槐市绿成阴。
川流决溃终归海，木德回环会守心。
夷轨得朋殊未艾，长谣怀感抑何深。
矧伊色笑逢民则，好续当年蹻蹻吟。
早行二绝 其一
郑刚中（宋代）

风柳惊霜日夜飘，客程中夜马萧萧。据鞍髣髴如残梦，晓月一钩犹未消。
调笑令 其六 玉卮娘子
王士禄（清代）

回首。辞箕帚。殊绝苕颜惊阿母。玉卮难复为君妇。

逻谷旧缘空有。遗君玉合君怜取。肠断仙都别后。
留别南湖二首
项安世（宋代）

九重城里尘如海，只有南湖一片霜。
若向南湖谈世事，老夫只得去池阳。
兴庆池禊宴
赵寅（宋代）

斗城初霁媚春晖，托乘寻芳鹤盖飞。
修禊波深轻急桨，舞雩风暖薄更衣。
香车宝马嬉游盛，别馆离官往事非。
因忆凤池新溜跃，黑幡看逐节函归。
季夏送乡弟韶陪黄门从叔朝谒
杜甫（唐代）

令弟尚为苍水使，名家莫出杜陵人。比来相国兼安蜀，

归赴朝廷已入秦。舍舟策马论兵地，拖玉腰金报主身。

莫度清秋吟蟋蟀，早闻黄阁画麒麟。
听照旷尘外琴
李处权（宋代）

老全冰玉姿，不受一滓尘。
弹琴看飞鸿，自是千载人。
幽兰写国看，白雪回阳春。
邈视嵇阮流，不肯加冠巾。
丝桐得心法，二子入室亲。
高山与流水，领略难具陈。
前年出关意，浩荡谁能驯。
跌足兵火围，所遇多苦辛。
却来湖上寺，翳拂坐石门。
颇有名胜士，宛然交道存。
寄书亦及我，匪但通寒温。
问我能来无，愧负匏瓜身。
翩然如野鹤，接羽凌秋旻。
过我晋陵郡，促轸风露新。
谐和下鸾凤，幽怨出鬼神。
老全殆不没，千古名知津。
漂流更丧乱，我生乃不辰。
见子颜色开，慰我羁旅魂。
我心亦清苦，久愿丘壑邻。
何时舟载月，一弄秋江滨。
淮西席上醉歌
卢群（唐代）

祥瑞不在凤凰麒麟，太平须得边将忠臣。卫霍真诚奉主，

貔虎十万一身。江河潜注息浪，蛮貊款塞无尘。

但得百寮师长肝胆，不用三军罗绮金银。
春日载阳土膏滋润努力东作正宜其时既命各省督抚勤宣朕意其有籽种不足者量借予之又成此诗以示重农务本之意
弘历（清代）

去年冬雪少，廑怀殊未置。入春稍释忧，沾足叨天赐。

更喜远近同，优渥遍大地。东作此其时，可不尽人事。

因命岳牧臣，共勖勤宣意。督耕策其惰，借种施以惠。

唯此重农心，匪慕驩虞治。
送戴复古谒陈延平
刘克庄（宋代）

仓部当今第一流，艰难有诏起分忧。城危如卵支群盗，胆大于分蔽上游。

应是孔明亲治事，岂无子美可参谋。君行必上辕门谒，为说披蓑弄钓舟。
宣州李漕园亭三首 其二 吸川亭
史浩（宋代）

百川缈鲸波，鲸背高突兀。佳气浮金银，层观可髣髴。

中有万顷陂，馀地纳溟渤。咫尺三千里，惊湍詟凡骨。

而我理烟艇，遥欲窥其窟。凭栏俯瀰漫，始觉到崷崒。

涓流信污沱，昼夜徒汩汩。万钱沃燥吻，何取杯中物。
句 其五
吴幵（宋代）

星斗垂光烛紫坛。
颂古三十一首 其二十三
释玿（宋代）

北禅夜分岁，特地巧安排。维那出只手，线去又丝来。

田郎催拍板，鲍老舞三台。若教行正令，活作一坑埋。
咏戏仙亭
张商英（宋代）

浓洄江水泻高滩，中有神龙久屈蟠。众乐妙音时响亮，双娃长袖忽阑珊。

世间变化无非幻，阁上登临正好欢。观幻见真真亦幻，谷花岩草谩凭阑。
画屏秋色•芜城秋感
彭孙遹（清代）

野照芜城夕。送远目、云水苍茫不极。琼蕊音遥，青楼梦杳，玉钩人寂。

何处认隋宫、见衰草寒烟堆积。攒一片、伤心碧。听柳外哀蝉，风高响滞，如诉兴亡旧恨，声声无力。

今昔。可胜悽恻。莫重问、锦帆消息。竹西歌吹，淮南笙鹤，尽成陈迹。

转眼又西风，辞巢越燕还如客。落叶千重萧槭。万事总销沉，唯有清江皓月，曾照昔人颜色。
春夏之交四首
孙嵩（宋代）

悄悄瞻青壁，悠悠瞩翠林。
流莺无一事，声远薜萝阴。
和萧俊仲司法咏谯楼新军额韵
陈傅良（宋代）

海滨驱马过湘滨，喜及今春忆旧春。
公燕有时令市酤，村舂不旧待炊新。
严城鼓角留三字，当代衣冠第一人。
看取吾民繇此去，万家鸡犬永无尘。
刘正之宜楼四章
黄榦（宋代）

君家两宁馨，翠竹栖鸾凤。
筦簟燕新居，孔释复抱送。
闻州学补试
邹浩（宋代）

辟廱泮水旧先生，十五馀年经自横。今日传闻试多士，尚疑身复任权衡。
再病书怀呈仲良
杨万里（宋代）

病中嫌雨又嫌晴，自是情怀未若平。
两日雨多端不恶，市声洗尽只檐声。
投周益公
徐玑（宋代）

辞相还家后，清癯带少颜。
便令凡事足，不似一身闲。
长日惟开卷，晴天偶看山。
只应尤国念，到此或相关。
溪上吟
黄庭坚（宋代）

短生无长期，聊暇日婆娑。
出门望高丘，拱木漫春萝。
试为省鬼录，不饮死者多。
安能如南山，千岁保不磨。
在世崇名节，飘如赴烛蛾。
及汝知悔时，万事蓬一窠。
青掅陵陂麦，妍暖亦已花。
长烟淡平川，轻风不为波。
无人按律吕，好鸟自和歌。
杖藜山中归，牛羊在坡陀。
本自无廊庙，正尔乐涧阿。
念昔扬子云，刻意师孟轲。
狂夫移九鼎，深巷考四科。
亦有好事人，时能载酒过。
无疑举尔酒，定知我为何。
秋夜感怀
沈炼（明代）

飒飒西风日夜吹，将军出塞又空回。
不知白骨堆沙岸，犹自红妆送酒杯。
诸葛已无筹笔驿，李陵偏筑望乡台。
悲歌莫厌伤心曲，不是忠臣定不哀。
偈颂一百四十一首
释师范（宋代）

拄杖子，难摸索。
有时喜，有时恶。
搅动沧溟，冲开碧落，
何如普化摇铃铎。
朝宗和复次韵答之
欧阳澈（宋代）

酷爱倾银注瓦盆，醉眠蕲簟展波纹。寻春倦跃青骢马，访异同拖白练裙。

谩记鸾笺尘几格，要看象管扫烟云。锦囊拾得诗无数，一炷沈烟透甲薰。
偈倾一独六十九首
释智朋（宋代）

爱圣憎凡，蜗牛上壁。
凡对情尽，独鹤下田。
向外驰求，乡关转远。
独尺竿头进行一步，脚跟下正好一锥。
如是我闻，一时佛在。
采莲曲
郑起（宋代）

郎采莲，妾采莲，
莲花开似妾初年。莲房结实妾生子，
郎今采取应相怜，暖香虽断相牵连。
山居
傅汝楫（明代）

用世无中策，青山岂愿违。门开扬子宅，井息汉阴机。

菰米秋田食，天蚕卒岁衣。閒垂一溪钓，呼酒换鱼肥。
座上走笔赠薛璩慕容损
王维（唐代）

希世无高节，绝迹有卑栖。
君徒视人文，吾固和天倪。
缅然万物始，及与群牧齐。
分地依后稷，用天信重黎。
春风何豫人，令我思东溪。
草色有佳意，花枝稍含荑。
更待风景好，与君藉萋萋。
醉花阴 九日饮豫章城楼，和李清照重阳韵
董元恺（清代）

城隅渌水明于画。烟霭笼晴兽。无恙是黄花，不奈西风，吹入征衫透。

一樽那管身前后。好挹浮丘袖。莫更去登高，满眼江山，赚得人清瘦。
孟东野失子
韩愈（唐代）

失子将何尤，吾将上尤天。女实主下人，与夺一何偏。

彼于女何有，乃令蕃且延。此独何罪辜，生死旬日间。

上呼无时闻，滴地泪到泉。地祇为之悲，瑟缩久不安。

乃呼大灵龟，骑云款天门。问天主下人，薄厚胡不均。

天曰天地人，由来不相关。吾悬日与月，吾系星与辰。

日月相噬啮，星辰踣而颠。吾不女之罪，知非女由因。

且物各有分，孰能使之然。有子与无子，祸福未可原。

鱼子满母腹，一一欲谁怜。细腰不自乳，举族常孤鳏。

鸱枭啄母脑，母死子始翻。蝮蛇生子时，坼裂肠与肝。

好子虽云好，未还恩与勤。恶子不可说，鸱枭蝮蛇然。

有子且勿喜，无子固勿叹。上圣不待教，贤闻语而迁。

下愚闻语惑，虽教无由悛。大灵顿头受，即日以命还。

地祇谓大灵，女往告其人。东野夜得梦，有夫玄衣巾。

闯然入其户，三称天之言。再拜谢玄夫，收悲以欢忻。
访无着上人因题青莲宇
李英（清代）

东林池水净，何许种青莲。精舍开三径，幽期驻七贤。

经行明月下，趺坐薜萝前。我亦寻支遁，抠衣一访禅。
读三国志
韩性（元代）

玉垒浮云尚惨然，兴亡自古总由天。渭川星殒嗟何早，却遣谯周七十年。
南极歌癸酉寿辰
赵完璧（明代）

南极秋转青云岑，西风早下灵璈音。飘飖老鹤过溟海，沧州缥璈遥相寻。

独上金银台，祥烟四望开。天空日月老，海岳心悠哉。

瑶觞晓吸霞入口，玉筇晚拖龙在手。偕老金堂古亦稀，重颁紫诰今何有。

兰桂儿孙赫凤仪，楼台箫鼓惊鼍吼。未须更问綵云人，如何不醉华筵酒。

大儿武库超擢频，小儿文场声价新。燕山济水亦千里，方寸喜来青眼真。

唐虞化日乐不禁，蓬瀛玄算要千春。祗恐无述底衰老，天恩帝力空怀抱。

芳庭尽热鹧鸪班，后昌图报精禋祷。
用韵答赵主簿
洪咨夔（宋代）

逸气盖三谢，英词参二班。
飞緌宜北阙，枉驾忽东山。
花妥昼阴寂，絮吹春思闲。
光风知几转，尽付酒杯间。
前岁春仆与献臣同饯常山公于苑西曾未再朞已
宋庠（宋代）

昔岁西郊饯，曾瞻出守麾。
今年东第哭，便叹哲人萎。
辰巳空成识，膏肓不遇医。
诘朝闻衮敛，心拆寝门悲。
酬强几圣
曾巩（宋代）

俯仰林泉绕舍清，经年闲臣济南城。
山田雨足心无事，水榭华开眼更明。
新霁烟云飞观出，晚凉歌吹画桥横。
寄声裴令樽前客，只欠高谈一座倾。
八月十六日夕请灵真人授诗
佚名（魏晋）

拟驾东岑人，停景招隐静。仁德乘波来，俱会三秀岭。

灵芝信可食，使尔无终永。吸真献金浆，不待百丈井。
梦室
吕颐浩（唐代）

丹心忧国梦魂间，祗恐清霄亦未闲。枕上几回游魏阙，觉来聊且看闽山。
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其四
释德洪（宋代）

子从两人杰，此游真胜缘。他年传故事，一叶共湘川。
养鹤
陈百川（清代）

小庭翻作老巢栖，肥饱关心细品题。一样清高林处士，权当弱息付梅妻。
颂十玄谈·心印
释印肃（宋代）

呼为心印早虚言，满目真如自现交。
十二时中无不应，金莺频道柳含烟。
相之季共各携李伯时画轴见过分韵得人字
周紫芝（宋代）

人生不相知，白头反如新。知心不在久，觌面还成亲。

况我五安不，二妙俱可人。元龙百尺楼，人物谁与邻。

风流小安丰，玉树高嶙峋。联翩两竹舆，访我南坡春。

遂遣小叔雅，娱此照坐宾。王春三月雨，浸浸如游尘。

是日天为喜，霁色明清晨。各携古锦囊，共出画苑珍。

太邱重千载，高标澹风神。丹铅表丘壑，制度殊冠巾。

渊明撷秋菊，醉面玉色匀。龙眠赋远游，濯发天池滨。

二老不并世，异世真同论。当年天厩马，调御皆服驯。

绝域来象龙，地行俱麒麟。老眼阅神骏，摩挲得逡巡。

客意亦复悦，领我杯中醇。尚苦江夏帖，入我幽梦频。

倒箧倘有意，叩门君勿嗔。
钓台
贾青（宋代）

万叠层峰夹两溪，雨余清气却炎晖。
何时学得严陵傲，洗尽尘襟卧钓矶。
句
李绚（宋代）

吾宗天下著。
安礼以宏词见勉因成绝句奉寄
杨时（宋代）

万钟身外一牛毛，斗禄纷纷漫自劳。
穷涸宁为{左犭右宾}獭笑，未容仰首试鸣号。
卖花行
许及之（宋代）

缃桃绯杏琴心叠，睡起海棠收醉颊。麝煤输彻锦薰笼，金脂染就来禽帖。

姚家魏家苦留春，花信未先红一捻。卖花老翁正自痴，预喜荷钱出小池。

却恨身非殷七七，一日之中成四时。不念书生抱孤节，昨夜东风长华发。
春日词五首
欧阳修（宋代）

试粉东窗待晓回，共寻春柳傍香台。
不惊树里禽初变，共喜钗头燕已来。
题叉鱼亭
王都中（元代）

昌黎曾此赋叉鱼，披棘寻碑考郡图。重筑草亭存古意，双浮画舫仿西湖。

激轮为磨供官费，隔水分塘笑我愚。寄语后来贤太守，相承无似此慵迂。
偈
释妙总（宋代）

日日是好日，佛法世法尽周毕。
不须特地觅幽玄，只客钵孟两度湿。
稚梅
陶梦桂（宋代）

更好轩中几报春，幽人去后化为薪。
向来花在孙枝上，一笑相看似故人。
偈颂一百二十三首
释普度（宋代）

兔马有角，牛羊无角。
寸毫尺厘，天地寥廓。
潘阆倒骑驴，攧杀黄番趠。
姚宰行可和诗索墨酬以元韵 其一
王十朋（宋代）

武城民事暇，著述似虞卿。手握陈玄辈，磨成不朽名。
寄张献臣
刘敞（宋代）

缔交从若水，百里绝相过。平日相离索，期年见揣摩。

从容席上客，清绝郢中歌。拟属阳春和，伊予独在薖。
行围四咏叠去岁韵 其三 合围
弘历（清代）

如星之拱所，拟月以圆称。岭碧遥拖柳，峰图迥矗僧。

周遮群效力，驰射各呈能。灵囿天然辟，朝家奕世仍。
题戚子云五云图
牟巘五（宋代）

身在山中不见山，却因远看更孱颜。
煌煌三秀如堪采，拂石眠云未忍还。
乡校颂
陆淞（宋代）

维校在乡，示民有防。
入孝出悌，为忠为良，
斯邦家之光。
一寸金（小石江路）
周邦彦（宋代）

州夹苍崖，下枕江山是城郭。望海霞接日，红翻水面，晴风吹草，青摇山脚。波暖凫鹥作。沙痕退、夜潮正落。疏林外、一点炊烟，渡口参差正寥廓。

自叹劳生，经年何事，京华信漂泊。念渚蒲汀柳，空归闲梦，风轮雨楫，终辜前约。情景牵心眼，流连处、利名易薄。回头谢、冶叶倡条，便入渔钓乐。
李翱
徐钧（宋代）

幽怀赋好欧公赏，实录文高黄子称。
复性一书几有道，千年真可续韩灯。
次韵姚令威郎中从驾早行 其四
史浩（宋代）

圣主披英俊，公才是擢犀。班扬俱气慑，屈宋亦眉低。

健鹘摩天翼，真媒历块蹄。回眸看贱子，下驷与鹍鸡。
疏山送日兄归玄沙
释绍昙（宋代）

疏山觅得曹家女，娇舞西风不解羞。
归与谢郎称万福，免教红烂在渔舟。
狱中作
华岳（宋代）

壮士刚肠不受冤，髑髅可断志难干。
超仇未报薪当卧，汉贼犹存铗谩弹。
情款不从囚口责，炙浆难塞吏肠宽。
何当尽沥奸邪血，染作衣裳看孟安。
宿化斜桥，见鸡冠花二首
杨万里（宋代）

陈仓金碧夜双斜，一只今栖纪消家。
别有飞来矮人国，化成玉树後庭花。
次韵和永叔
梅尧臣（宋代）

省树高槐雪压条，沉沉古屋蔽疏寮。
每嗟守印如枯木，欲弃明疏学纬萧。
渐老但知贫贱乐，向来徒用岁时销。
新年不管鱼龙跃，安得乘风入剡樵。
合江楼
文天祥（宋代）

天上名鹑尾，人间说虎头。
春风千万岫，秋水两三洲。
客晚惊黄叶，官闲笑白鸥。
双江日东下，我欲赋扁舟。
点绛唇 其二 双柑扇
姚述尧2（宋代）

金碧交辉，江陵千树天然富。寒林争秀。独向霜风后。

写入冰纨，两两情何厚。同携久。凉生清昼。香满佳人手。
秋热追凉池上
杨万里（宋代）

圃迥人全寂，池清虑自消。
萍根微著水，荷叶欲穿桥。
今岁知何故？秋阳尔许骄。
追凉犹有处，此老未无聊。
南园
陈宓（宋代）

水气胜风凉，星辉当月光。
渔舟在何处，欸乃一声长。
晚春即事二绝
杨万里（宋代）

尺许新条长杏栽，文余班筝出墙隈。
浪愁草草酴醾过，不道婷婷芍药来。
回中山
张九一（明代）

承露甘泉次第开，如何七夕上之回。
班龙五色垂天下，翠凤千旗荡日来。
异代巡游那可问，殊方登眺自生哀。
茂陵只在兴平里，夜雨秋风长绿苔。
中秋步月 其五
罗与之（宋代）

景物与意会，撚髯声悲鸣。一语得总持，万状就使令。

以我诗思苦，赏此秋月明。今□月影里，几人同此情。
鹧鸪天·颜色如花画不成
元好问（金朝）

颜色如花画不成。
命如叶薄可怜生。
浮萍自合无根蒂，
杨柳谁教管送迎。
云聚散，月亏盈。
海枯石烂古今情。
鸳鸯只影江南岸，
肠断枯荷夜雨声。
冬至后五日夜雪复作再用韵
虞俦（宋代）

灯火黄昏渐渐收，乌薪已尽典轻裘。
自篘浮螘床头甕，谁脍新鲈江上舟。
卧听玉霙惊淅沥，起看琼树怪联钩。
多应武仲添诗兴，下笔翩翩更不休。
春日登陕州城楼俯眺原野回丹碧缀烟霞密翠斑…聊以命篇
李世民（唐代）

碧原开雾隰，绮岭峻霞城。烟峰高下翠，日浪浅深明。

斑红妆蕊高，圆青压溜荆。迹岩劳傅想，窥野访莘情。

巨川何以济，舟楫伫时英。
宿芙蓉驿
方岳（宋代）

凤皇山下芙蓉驿，零落残碑半蚀苔。
黄鸟有时穿户过，青山地数摺溪回。
麦秋天气半明暗，蚕月人家忌往来。
俯仰十年如梦耳，旧题剥落已尘埃。
四月二十三日渴雨
韩淲（宋代）

雾下疑成雨，檐低暗复明。田家思一稔，王国虑多晴。

天岂预人事，世应容我耕。凭轩归计定，只得待雷声。
灯上人颐斋
沈与求（宋代）

道人小室要观身，兀坐蒲团莫欠伸。纵有诸天来应供，灵龟纳息自为真。
清平乐·真主玉历成康
佚名（宋代）

真主玉历成康。德睿宁安国中良。时和岁丰稔，民阜乐、何情泚，瑞木呈日五色，月华重有光。更羽鹤来仪凤凰。万邦乡。齐供明皇。祝遐龄、圣寿无疆。
次韵李彭州乞鹤于虞万州
魏了翁（宋代）

江头夜钓雨连明，可是渔翁太不情。
白鹤纵违华表约，黄鸡应念越人盟。
子房二首 其一
周密（宋代）

汉储未定若垂旒，谁为君王借箸筹。堪笑商山采芝老，到头却上子房钩。
送龙州樊使君
许棠（唐代）

曾见邛人说，龙州地未深。碧溪飞白鸟，红旆映青林。

土产唯宜药，王租只贡金。政成开宴日，谁伴使君吟。
初夏题段郎中修竹里南园
刘得仁（唐代）

高人游息处，与此曲池连。密树才春后，深山在目前。

远峰初绝雨，片石欲生烟。数有僧来宿，应缘静好禅。
湖上晚归寄诗友 其四
陈师道（宋代）

红绿羞明眼，攲斜久病身。年龄不待命，湖海却留人。

点滴花间露，新鲜柳上春。情怀将底用，诗外不须频。
大愁
吴希鄂（清代）

天荒荒，地眑眑，寥落万年豪圣少。一旦有之坐以槁，令此革党更扰扰，君臣日旰益草草。

我今忽有怨，怨天不速老。不然手揭浮云，喝破青天十万丈，置我牢愁天之上。

我愁置天上，炯炯瞳瞳，亿千万年，任汝下人瞻以望。
与惠夫若拙小酌郡斋再用联字韵并寄子绍
王十朋（宋代）

杯盘草草酌同年，更与英英玉叶联。我辈论交真有道，异时当国愿无权。

策蒙亲擢言尤直，召不留中已足贤。天遣西来结诗社，邮筒毋惜往来传。
寄刘仲平
刘跂（宋代）

移居逼城阿，颇似山中住。当轩列佳石，绕舍纷高树。

园林便为主，鱼鸟欣相聚。春来物物好，适意随所遇。

是适本无因，亦复无定处。当有忘机人，知我此中趣。
童丱须知 传道篇
史浩（宋代）

帝王学有源，执中以传道。塞路排杨墨，逃亲鄙释老。

大学吾所行，中庸吾所保。直下肯承当，后人斯有考。
寄黄龙清老三首
黄庭坚（宋代）

风前橄榄星宿落，日下桄榔羽扇开。
昭默堂中有相忆，清愁忽遣化人来。
送王应祥
李石（宋代）

进取虽狂我不狂，跨鳌今日郑公乡。
未偕西蜀三年计，来访东湖九月霜。
桃李山城漫红白，橘橙峡路看青黄。
修门万里逢严助，剩剖琅玕出锦囊。
清平乐 春分日感怀
季兰韵（清代）

伤心难说。往事都鸿雪。痛忆前年生死别。正是落花时节。

当时笑语花晨。而今寂历黄昏。泣到眼枯血尽，寻它一缕精魂。
寄敏仲谦于洞庭翠峰寺
子贤（元代）

敏公遥住洞庭西，咫尺烟波路欲迷。落日断霞山叠叠，扬舲鼓角风凄凄。

鱼龙出没随潮上，橘柚参差压树低。东崦人家更清绝，也思来此作幽栖。
荔枝四首 其二
曾巩（宋代）

玉润冰清不受尘，仙衣裁剪绛纱新。千门万户谁曾得？只有昭阳第一人。
除夜雪
陆游（宋代）

北风吹雪四更初，嘉瑞天教及岁除。
半盏屠苏犹未举，灯前小草写桃符。
颂证道歌·证道歌
释印肃（宋代）

无罪福，无损益，
不消更念波罗蜜。念来年久却成魔，
返谤修行无圣力。
西园
欧阳修（宋代）

落日叩溪门，西溪复何所。
人侵树里耕，花落田中雨。
平野见南山，荒台起寒雾。
歌舞昔云谁，今人但怀古。
初度日客过
刘正宗（清代）

长安逐队又三年，此日秋光亦可怜。诗酒有情禁白发，风尘无可剩青毡。

浮云过眼千峰矗，良夜当杯片月悬。莫道乡心惊旅梦，兴衰曾见海为田。
和李舍人留题泛碧斋
陈渊（宋代）

山脚回环插远浔，碧琉璃上玉为岑。共怜采鹢风前试，正值沧为雨后深。

应为莼鲈轻去国，遂令胡越尽同心。济川此去为舟楫，也念江湖有陆沉。
伯玉夜过因谈西湖石笋峰旧游用初三日韵
赵蕃（宋代）

相识欣佳士，常谈厌老生。湖山游息处，风月笑言情。

岂但沈疴愈，能令老眼明。无嫌数呼唤，政尔一殷兄。
鹧鸪天·把酒簪花强自豪
段克己（宋代）

把酒簪花强自豪。花枝羞上阿翁髦。不教春色因循过，忍为虚名孟浪漂。醒复醉，莫还朝。纷纷四海正兵骚。从渠眼底桑田变，且乐床头拨瓮
酒泉子·春色初来
晏殊（宋代）

春色初来，遍拆红芳千万树，流莺粉蝶斗翻飞。恋香枝。

劝君莫惜缕金衣。把酒看花须强饮，明朝后日渐离披。惜芳时。
倚楼
赵汝鐩（宋代）

蒹葭秋色晚，百尺倚江楼。
日暗烟藏寺，风高浪拍舟。
归云投远岭，饥雁叫沧洲。
心事非年少，尘埃白尽头。
和庐州通判李学士见寄
王禹偁（宋代）

北门西掖久妨贤，出入丹墀近八年。
且把一麾淮水上，敢思三接浴堂前。
将何政术称循吏，岂有文章号谪仙。
除却清贫入诗咏，山城坐客冷无氈。
重阳日忆远
杨亿（宋代）

逆旅重阳节，穷秋万里身。
金英浮酒盏，珠泪湿衣巾。
为客飘蓬远，思家落叶频。
祇应蝴蝶梦，夜夜得相亲。
秋晚寓叹
陆游（宋代）

老叹交朋尽，闲知日月长。
著书终覆瓿，得句漫投囊。
霜树昏鸦黑，风帘小蠂黄。
村醪如水薄，也复答年光。
对月
刘致（元代）

凉霄在前墀，佳月堕我侧。此月如此心，旷朗一片白。

开尊起相如，佳月即佳客。月如感知己，为我好颜色。

此时还独醒，奈此明月夕。
闻陆舍人子引罢官兼怀徐舍人德章
何景明（明代）

惜尔官难达，文章本凤毛。投簪归海岸，挂席趁江涛。

张翰元思鲙，任公且钓鳌。南逢徐孺子，应话旧同袍。
外子辞昌延榷务归里喜面赋此四首 其四
杨浣芬（清代）

举杯又见月当头，竟夕清谈互唱酬。出处何如安处好，鹿车鸿案自风流。
乾道癸巳腊後二日，桂林大雪尺余，郡人云前
范成大（宋代）

忆昔北征秋遇雪，穹庐苦寒不堪说。
飞花如席暗燕然，把酒悲歌度佳节。
胡儿馆客类西河，鐍户不容浮蚁泄。
当时已分餐毡莩，宁复梦游炎岭热。
忽逐梅花行万里，又与故山轻话别。
天公恐我愁瘴雾，十日号风吹石裂。
同云乃肯度严关，一夜玉峰高巀嵲。
老榕蓊密最先缟，稚竹枵虚时一折。
须知桂海接蓬瀛，满目三山白银阙。
不管楼高翠袖单，但嫌酒浅金杯凸。
东郭先生履虽敝，诗情却斗冰壶洁。
归橪冻髭搜好句，山馆青灯对明灭。
为怜叶气到黄茅，何止森森松柏悦。
丰年作守会饱暖，羁宦思归自愁绝。
岂无菊径乐琴书，亦有秫田供麴糱。
东冈雪後一犁春，谁在陂头忆调燮？
万太博知惠州
祖无择（宋代）

惠州君未到，听我送君吟。
去路九韶石，邻封八桂林。
下车秋色老，望阙海云深。
善政多馀暇，无忘惠好音。
夏日
真山民（宋代）

虚窗暑亦谅，境静昼偏长。
树色烟明灭，蝉声风抑扬。
家贫书是业，身老睡为乡。
赤日黄埃客，纷纷为底忙。
赋道傍菊
赵蕃（宋代）

园亭种菊只须多，多实相求半已讹。
紫蔓弱茎真此物，顾埋林莽杂蓬莱。
寄陈莘村
林景英（宋代）

玄冬梅半白，光接太丘星。雪月往来梦，溪山长短亭。

利名成露草，行止付风萍。三十年来友，无如老典型。
疏山
曾季狸（宋代）

来往疏山四十年，主人与客两华颠。此心不改澄河见，往事休华过鸟然。

无复仙舟遗迹在，空馀矮叔一灯传。危亭独上穷登眺，古木苍藤绕暮烟。
孟子·存心养性
陈普（宋代）

心体能存无走作，油然义理自中生。
更无物欲相攻伐，萌蘖欣欣竞向荣。
偈颂一百零九首 其二十八
释可湘（宋代）

一年十二月，过了无多日。乃事竟如何，茫然黑似漆。

休休休，空悠悠，前许多时何处去，大寒然后索衣裘。
薝卜花
潘郑台（宋代）

未说司花刻玉工，已知名与佛相同。可怜结了薰风子，依旧身归色界中。
九月一日未明起坐
陆游（宋代）

病骨清羸八十余，空斋凄冷五更初。
忽闻云表新来雁，起读灯前未竟书。
坐久屡传鸡喔喔，梦残犹化蝶蘧蘧。
葨功渐毕身无事，约束家童种晚蔬。
贺王实之得第二子
刘克庄（宋代）

臞翁活计未全迂，老骥新生汗血驹。
攀桂肯输郎罢否，分梨还让阿兄无。
应陈俎豆为嬉戏，想见诗书补抹涂。
报与厨人多酿酒，王家例合有三珠。
挽四世伯祖忠襄公诗
毛可珍（明代）

西风凭吊景前贤，豸绣威名著简编。暂建朱幡辞北阙，独乘骢马驻南天。

擐躬甲胄平诸峒，横槊鸿文涌百川。恩渥九重深雨露，越台遗构拟淩烟。
诸禅人下火 其一
释怀深（宋代）

初秋夏一时，衲僧多欲去。不搭陈梢船，便行泗州路。

横担拄杖气如云，万水千山都不顾。昨日通川方上入，随例茫茫把不住。

把不住，为君说个临歧句。枯木岩前差路多，剔起眉毛著眼觑。

一身恍若风中烛，百岁端如水上沤。未到衲僧平稳处，临行那得不生愁。
酬韦胄曹
武元衡（唐代）

相逢异县蹉跎意，无复少年容易欢。

桃李美人攀折尽，何如松柏四时寒。
送韩湘
贾岛（唐代）

挂席从古路，长风起广津。楚城花未发，上苑蝶来新。

半没湖波花，初生岛草春。孤霞临石镜，极浦映村神。

细响吟干苇，馀馨动远蘋.欲凭将一札，寄与沃洲人。
修县志新江书院作
庄昶（明代）

老子颓然病一斋，今年谁遣著书来。史官天上无名姓，县志山书作总裁。

大笔总烦诸彦俊，白头高坐老迂才。逢人莫讶书成否，万古群经万古埃。
书锋
佚名（先秦）

忍之须臾，乃全汝躯。
夜坐
舒邦佐（宋代）

霜蟾照户鼓三更，独坐蒲团一盏灯。
名利此时都踏破，分明一个在家僧。
山礬图
牟巘五（宋代）

玉殿何劳定等差，弟兄俱是老涪受奖。
季方也与新名字，免得人呼作玚花。
和吴微明疏影横斜水清浅七咏韵 其四
李吕（宋代）

岭上休将贝阙誇，江头聊比玉川家。个中真趣谁能会，独对回风雪阵斜。
卢彦志自台州候官至维扬
瞿智（元代）

台州候吏扬州去，驿马回途一月期。官寺偶分银烛坐，客楼每月玉杯迟。

山中桃树仙人洞，天下琼花后土祠。卢彦此游元不浪，锦囊收得数篇诗。
山斋早起
邓深（宋代）

推枕凌晨起，添衣奈冷何。
新霜浮瓦薄，缺月挂檐多。
野烧犹残焰，邻鸡尚冻歌。
拨灰添宿火，一快爇松柯。
和冯济川题枯髅图
释法清（宋代）

形骸在此，其人何在。日炙风吹，掩彩掩彩。
读夏子仪刺史爱日豪房诗稿
孙福清（清代）

忆昔君家全盛日，琴歌酒赋剧豪雄。一从乡里惊风鹤，几度关豪感雪鸿。

生死交情觞咏外，炎凉世态笑谈中。西湖久别应惆怅，我亦归心逐转篷。
汉南都监官廨射亭
宋祁（宋代）

的晕遥连射圃墙，碧帘烟瓦斗翚翔。
庭中桂树含春早，席外簾衣拂地长。
鱠缕荐盘鳊项缩，酒杯行算蟹螯香。
主翁绶带多欢极，宾辖沈声在井床。
沁园春·皂盖朱幡
佚名（宋代）

皂盖朱幡，玉节虎符，宏开大藩。把济川秀楫，试横碧水，擎天柱石，小驻丹山。麦秀两歧，棠敷千里，治最当今黄颍川。平章看、文词坡谷，人品欧韩。竭来游戏人间。况雅量汪汪海样宽。适弧垂门外，香凝燕寝，□星对照，两地交欢。自有青州，活民阴德，不用延年九转丹。人皆祝，愿黑头黄阁，绿鬓朱颜。
咏霜
苏味道（唐代）

金祇暮律尽，玉女暝氛归。孕冷随钟彻，飘华逐剑飞。

带日浮寒影，乘风进晚威。自有贞筠质，宁将庶草腓。
又赋双莲
岳珂（宋代）

一舸归来喜未涯，天教奇产瑞吾家。
交枝各倚青罗盖，并蒂俱吾红玉葩。
湘女月裳疑共浴，越姬风袂忆同车。
人生所欠惟閒适，且酌清尊对物华。
题扇寄杨师文三首 其二
孙绪（明代）

短棹横江酒满罂，细鲈偏称紫莼羹。何年共向茅亭醉，卧听潇潇暮雨声。
夏日晚凉
寇准（宋代）

微凉天气似秋期，风触疏帘影自移。
远梦有时寻水寺，孤吟终日对莎池。
笋梢成翠堆轻箨，梅实翻黄压嫩枝。
兀兀腾腾聊自遣，此怀深谢野僧知。
夜观庭中梅花
杨万里（宋代）

雾质云为屋，琼屠玉作裳。
花明不是月，夜静偶闻香。
桂隐纪咏·东寺
张镃（宋代）

数举营巢债，才成作佛庐。
随堂展单钵，均是道人居。
夜宿长林明日游仙坛宫
周紫芝（宋代）

麻川过长林，路转无百里。积雨断津梁，日乱十六水。

忽从冈阜间，稍得千家市。凌晨上仙祠，遂作折屐喜。

水流自汪湾，山亦甚雄伟。小邑颇下临，扰扰屯聚蚁。

一笑相与言，黄冠有仙子。为言庭前菊，霜馀烂黄蕊。

采之制颓龄，可以坚发齿。不须事虚旷，至道亦良迩。

神仙固可学，吐纳乃馀事。斯言虽甚简，中亦含妙理。
交翠亭 其二
洪适（宋代）

水转前时绿，山浓远处青。重来勤问讯，此别记秋萤。
向敦武挽词
吕本中（宋代）

耐官丞相后，世固不无人。位下能安命，身闲不厌贫。

还能死异域，便足继前尘。此日何山路，空悲草木新。
溪亭小景
沈周（明代）

幽亭临水称冥栖，蓼渚沙坪只尺迷。
山雨乍来茅溜细，溪云欲堕竹梢低。
檐头故垒雌雄燕，篱脚秋虫子母鸡。
此段风光小韦杜，可能无我一青藜。
颂古三十一首
释梵琮（宋代）

一片油丝水面浮，随波摇动逐波流。
等闲抛在江湖里，绾著金鳞未肯休。
题岘山图三绝
释宝昙（宋代）

湛辈而今岂有知，滔滔江汉定何时。
无边落日丹枫外，有客来看堕泪碑。
偈颂一百一十七首
释绍昙（宋代）

要见心珠发耿光，只消一念破悭囊。
昆虫草木承恩国，世世丛林建法幢。
送春
白玉蟾（宋代）

草木从交代，溪山无故新。
更斟些子酒，尚是霎时春。
雨止莺如怨，花飞柳亦颦。
东皇催上印，生怕子规嗔。
自次前韵酬马奥诸丈见和
舒岳祥（宋代）

得肉鸢归树，无鱼鹤下田。
此中藏世界，他处少人烟。
可怪衣偏裻，何妨屐下穿。
乱离多少事，史笔若为传。
龙山纪游十首 其十
孔毓玑（清代）

岳然高峙窈然幽，谁数潭西一小丘。若得柳州新作记，林峦终古擅风流。
弟侄三人同日受官实为吾家盛事老怀不胜忭喜作四小诗见区区之意 其二
张纲（宋代）

三世追荣荷圣恩，诸孙仍见捧丝纶。当年孝友家声在，流庆增光属后人。
寄馆天宁寺（二首）
丘吉（明代）

茶炉吹断鬓丝烟，借得禅林看鹤眠。
不道秋风何处起，一堆黄叶寺门前。
和虞永康梅花十绝句
魏了翁（宋代）

重阴浩瀚渺无滨，草木摧残见本真。
谁识江南一枝信，明年春事正催人。
八月十六日张伯常见访赏月四首 其四
范纯仁（宋代）

今夕无烦秉烛游，露华垂叶若珠流。翰林偏爱尊中月，词客休悲洛下秋。

金谷池台多胜概，伊川山水近神州。从兹只合追清景，世故何烦妄计筹。
和王介甫寄安丰知县修芍陂
陈舜俞（宋代）

雩娄陂水旧风烟，可喜斯民得繼传。
万顷稻粱追汉日，五门疏凿似齐年。
才高欲献营田策，公暇还来泛酒船。
称与淮南夸好事，耕歌渔唱已相连。
孟秋凉风初至
玄烨（清代）

白发详词切，劳心至语烦。蝉鸣催木叶，月映冷泉源。

云去天疑近，露凝草益繁。山村题旧事，唯德遍黎元。
偈颂二十二首
释妙伦（宋代）

雪山层层，雪润冷冷。
瞿昙过去久矣，今宵谁睹明星。
奇哉，低声，
恐成妄语诳众生。
剑池歌送李司法赴苏州
顾璘（明代）

干将乃是金天精，爪发堕炉神剑成。龟文缦理踊高价，骏马千匹三都城。

盘鱼腾光壮士死，阖闾耻作吴公子。凫雁长埋白虎峰，蛟龙竟化寒池水。

池水泠泠百丈深，春花覆水红香沉。池头歌舞日欢赏，地下谁识君王心。

君王已去河山改，千年符竹纷光彩。画戟红旌绮句飞，韦布风流至今在。

使君才俊倾梁园，登朝执法临吴门。秦镜光明照人胆，汉网疏阔流馀恩。

青春多暇应出游，剑池正对齐云楼。不厌桥东老居士，时来散发共扁舟。
南屏 其一
朱翌（宋代）

百步阶头长进步，南屏堂上立移时。明明万象森罗处，锻鍊雕镌费我诗。
青玉案 代赠钦叔所亲乐府郓生
元好问（金朝）

苎萝坊里青骢驻。爱鹦鹉、垂帘语。一捻娇春能几许。

寒梅欲动，小桃初放，恰是关心处。

西城流水东城雨。绿叶成阴惯相误。只恐韶华容易去。

一声金缕，一卮芳酒，且为花枝住。
暂往白帝复还东屯
杜甫（唐代）

复作归田去，犹残获稻功。筑场怜穴蚁，拾穗许村童。

落杵光辉白，除芒子粒红。加餐可扶老，仓庾慰飘蓬。
与洪孺卿自梁州回途中经骆谷见野果有闽中悬壶子…闽人
欧阳詹（唐代）

青苞朱实忽离离，摘得盈筐泪更垂。

上德同之岂无意，故园山路一枝枝。
拟寒山寺 其一三九
释怀深（宋代）

君看草头露，日出还消去。也似世间人，阎浮暂时住。

愚人尚不知，纷争求贵富。只应明眼人，未能笑得汝。
复卢良菴韵
白玉蟾（宋代）

拟占朝班最上头，宦情冷似一天秋。
风花雪月千金子，水竹云山万户侯。
海客盟鸥终不动，塞翁失马更何求。
明窗净几华胥外，蝴蝶翩翩自梦周。
春夜宿黄山庄楼上
杭济（明代）

暝色西林入，高楼一榻平。天虚心迹迥，山寂梦魂清。

帘月交花影，檐风静竹声。幽怀不可耐，起坐彻馀更。
独怀
杨亿（宋代）

独依青桐听鼓声，参旗应落上三更。
凉风卷雨忽中断，明月背云还倒行。
赖有清吟消意马，岂无美酒破愁城。
是非人世何须较，方外吾师阮步兵。
东阁官梅十咏补遗 其五
金朝觐（清代）

繁华满树著春容，老干又丫欲化龙。莫道落花情意索，摊书犹藉绿阴浓。
寄陈君佐
韦骧（宋代）

山阳判袂几三纪，铁柱题名过十年。聚散信如萍逐水，光阴奚翅筈离弦。

高材未用君犹健，弱羽无心我自全。凫鹤短长何足算，相逢樽酒且留连。
送浩持之官江淮
伊朝栋（清代）

班马萧萧向路歧，残年风景雪飞时。梁园词客无多在，水驿梅花有几枝。

万里洪涛消瓠子，一鞭斜日过符离。才人绾绶年方少，合有河堤使者知。
采桑子
晏几道（宋代）

年年此夕东城见，欢意匆匆。明日还重。却在楼台缥缈中。

垂螺拂黛清歌女，曾唱相逢。秋月春风。醉枕香衾一岁同。
致政大夫胡公挽诗五首
周麟之（宋代）

碧落承先训，青冥屈壮图。
珠悬三树秀，鉴舞一鸾孤。
逝水嗟何及，佳城谶不诬。
江山蟠秀气，此地卜青乌。
题钱庆丰醒庵
许棐（宋代）

不向杯中物，吟边仅有君。自无沉醉分，非效独醒人。

捲箔进明月，开门放宿云。拣茶敲未遍，又摘露芽春。
次韵竹林玉老三首 其二
张侃（宋代）

我似吴牛喘月光，领疮磨鞅巧相妨。何时饱听林间笛，了却官租稼涤场。
垂虹桥
吴景奎（元代）

桥压吴江七十洪，行人如在水晶宫。月明鹊翼横银浦，雨霁鲸晶落彩虹。

西望太湖秋气白，东迎初日海霞红。祖龙纵不明年死，鞭石安能有此功。
出门
韩愈（唐代）

长安百万家，出门无所之。岂敢尚幽独，与世实参差。

古人虽已死，书上有其辞。开卷读且想，千载若相期。

出门各有道，我道方未夷。且于此中息，天命不吾欺。
水龙吟·儿童不识樗翁
刘克庄（宋代）

儿童不识樗翁。挽衣借问年今几。少如彦国，大如君实，披襟高比。德业天渊，有些似处，须眉而已。愿老身无事，小车乘兴，名园内、行窝里。做取出关周史。莫做他、下山园绮。从人谤道，是浮丘伯，是庚桑子。背伛肩高，幅巾藜杖，敞袍穿履。向画图上面，十分似个，见端门底。
和虑可庵悲秋十首
何梦桂（宋代）

秋风来庭际，奄忽老蓐收。
夜寒耿无寐，起坐焚膏油。
孤灯照我影，对坐自倡酬。
偈参意未竟，参横转西楼。
题端溪王使君诗卷
刘克庄（宋代）

社友凋零雅道穷，使君于此信英雄。
性情所发前无古，骚选虽高不必同。
蚤日甫曾怀渭北，暮年丘只在家东。
何时偃伯兴文治，尽采新吟献法宫。
艮卦赞
宋度宗（宋代）

兼山曰艮，德在知止。
君子体之，思不出位。
咫尺
赵崇嶓（宋代）

咫尺越山海，其如千里何。
只应怜命薄，不道赋情多。
坠绾交枝玉，纤围百叠罗。
清宵无限思，枕席起微波。
次韵
舒岳祥（宋代）

儿时人道是奇童，末路翻成毦{澡氵换耳}翁。
燕去燕来催{月，花开花落共春风。
有金斑鬓难重绿，无酒衰颜肯理煞。
梦境如今亲历过，何须学佛更谈空。
高宗建炎初祀昊天上帝
佚名（隋代）

皇矣上帝，神格无方。
一阳入复，典祀有常。
豆登岂洁，度德清香。
棐诚居歆，降福穰穰。